
Pitvarosi könyvtár 2013.évi beszámolója
	Ebben az évben több mindent tudtunk megvalósítani, mint az eddig évek során ugyanis 2013. január 01-től a Somogyi Károly megyei könyvtárral kötött együttműködésünknek köszönhetően megoldódtak a finanszírozási problémáink. Állományunk gazdagabb és színvonalasabb lett, nem csak könyvek terén, hanem folyóiratok tekintetében hatalmas változás történt az előző évekhez képest. Sajnos a tavalyi évhez képest azonban nem gyarapodott az olvasóink száma is, annyira, mint amennyire vártuk volna, főleg, hogy a könyvtár állománya jóval jelentősebben növekedett, mint előtte. Ezért a következő évi feladatunknak tekintjük, hogy több könyvtár népszerűsítő rendezvényt szervezünk, mint az előző években és megpróbálunk minél több helybelit becsábítani a könyvtárba. 
	Idén egy nevesebb írót is sikerült elhívnunk, méghozzá Frank Júlia gasztronómust. Ennek nagyon örültünk és reméljük a következő évben is tovább folytatjuk a közös munkát a Somogyi Károly megyei könyvtárral.
2013. évi rendezvényeink:
· 2013.02.13. Könyvtárlátogatás: az Általános Iskola 2. osztálya tett látogatást a könyvtárunkban. Ezek a gyermekek már tudnak olvasni és örömmel vették le a polcokról a könyveket, főleg, hogy most már az egyszerűbb nyelvezetű szövegeket könnyedén megértik. Bemutattuk számukra hogyan tudják hasznosítani az iskolai tanulmányaikban a könyvtári könyveket.
Résztvevők száma: 15 gyermek, 2 felnőtt

· 2013.03.08. Felolvasó mesedélután gyerekek számára: A rossz idő miatt a gyerekek nem tudták még élvezni a tavasz szépségeit, ezért arra gondoltunk, hogy helybeli pedagógus segítségével egy mesefelolvasó délutánt tartunk azt érdeklődők számára. Célunk az volt, hogy a gyerekek számára népszerűsítsük az olvasást, valamint a szülők számára tudatosítsuk, hogy jó, ha a gyerekeknek meséket olvasnak fel, mert tanulságosak és szórakoztatóak számukra.
Résztvevők száma: 20 gyermek, 6 felnőtt

· 2013.04.11. Könyvtárlátogatás: 3. osztályos tanulók látogatása. Fontos, hogy minden tanévben egyszer ellátogassanak a gyermekek a könyvtárba, mert megtanulják, hogyan kell viselkedni és milyen módon tudnák hasznosítani a könyvtári könyveket tanulmányaik során.
Résztvevők száma: 13 gyermek, 2 felnőtt

· 2013.05.28. Olvasókör: a tavaszi legújabb friss könyveket mutattuk be a könyvtárlátogatók számára. Megbeszéltük a legutóbb elolvasott könyveket, utána közkívánatra pedig megnéztük a Jókai Mór regénye alapján készült Fekete Gyémántok című filmet.
Résztvevők száma: 6 felnőtt

· 2013.06.10. Színházi előadás élő közvetítése: A Dél-Alföldi Teleházak egyesületének felhívásából került megrendezésre egy filmvetítő délután, ugyanis egy színházdarabot közvetíthettünk élőben az általános iskola tanulói számára. Fontosnak tartjuk, hogy a könyvtárban kizárólag nem csak könyvekkel foglalkozó rendezvényeket tartsunk, hanem a művelődésük fejlesztését is elősegítsük.
Részvevők száma: 20 gyermek, 2 felnőtt

· 2013.07.11. Felolvasó délután: Közkívánatra a Szegény gazdagok című regényből olvastunk fel egy részletet önkéntesek segítségével. Célunk volt, hogy nem csak gyermekeknek, hanem felnőttek számára is hozzuk vissza a felolvasás örömeit és azok számára is szerettünk volna ilyen rendezvényt tartani, akik már nehezen tudnak olvasni és meghallgatva jobban tudják élvezni a könyvek fantasztikus világát. 
Részvevők száma: 10 felnőtt, 3 gyermek

· 2013.07.22. Igazi vámpírdélutánt tartottunk az Alkonyat délutánon, ahol egy vetélkedővel és sok-sok érdekességgel mutattuk be a vámpírok és vérfarkasok képzeletbeli világát. Egy részletet is felolvastunk a könyvből az érdeklődők számára. A rendezvény végét egy filmvetítéssel zártuk.
Részvevők száma: 5 felnőtt, 8 gyermek

· 2013. 09. 26. Óvodai foglalkozás: nagycsoportos óvodások látogattak a könyvtárba, hogy megismerkedhessenek a könyvek világával. Igaz még olvasni nem tudnak, de az óvodások számára fontos, hogy megbarátkozzanak a könyvekkel és mikor olvasni tanulnak, akkor tudják majd hasznosítani őket. Az óvó nénik a könyvtári könyvekből olvastak fel meséket a gyermekek számára, akik nagyon élvezték a hallottakat.
Résztvevők száma: 10 gyermek, 3 felnőtt

· 2013.10.22. Juhász Orsolya tanárnő ellátogatott hozzánk és egy olvasásnépszerűsítő órát tartott a 4. osztályosoknak. Nemcsak a gyerekeknek, de az őket kísérő pedagógusoknak is nagyon tetszett az előadás, sok könyvvel ismerkedhettek meg.
Részvevők száma: 4 felnőtt, 14 gyermek

· 2013.11.13. Frank Júlia gasztronómusíró volt a vendégünk, aki nem csak főzési jó tanácsokkal látta el a megjelenteket, hanem az érdeklődők által összegyűjtött kérdésekre is válaszolt. Nagyon örültünk ennek a lehetőségnek, mivel már régóta terveztünk egy ilyen típusú rendezvényt a könyvtárban. A megjelentek számára is érdekes volt az előadás. Bízunk benne, hogy hasonló író-olvasó találkozót sikerül szerveznünk a következő évben is.
Részvevők száma: 12 felnőtt

· 2013.12.06. Peter&Pan zenekar koncertje szórakoztatta a kisebb olvasóinkat Mikulás napja alkalmából.
Részvevők száma: 13 felnőtt, 30 gyermek

	Tószegi Csilla
